Imtella' Settembru 9, 2021 - Aġġornata 9 Ta' Settembru, 2021 8:17pm Rapport: Adrian Spiteri Għaxar kunsilli lokali se jibbenefikaw mill-iskema ta' restawr ta' postijiet u monumenti storiċi li qiegħda ssir mid-Direttorat tar-Restawr. Il-Ministru għall-Wirt Nazzjonali, l-Arti u l-Gvern Lokali Jose Herrera qal li 15-il Kunsill Lokali issottomettew il-proġetti tagħhom b'10 jintagħżlu mill-bord tal-evalwazzjoni. L-Oratorju tal-Qalb ta' Ġesu fil-Mosta, l-Għajn tal-Ħasselin fl-Imsida (ritratt), il-Kolonna tal-Iljun fil-Belt Valletta, l-Istatwa ta' San Publiju fil-Furjana, il-Kappella tat-Twelid tal-Madonna f'Ħal Lija, it-torri għall-ħażna tal-ilma ta' żmien il-Kavallieri fil-Ħamrun, il-ħajt ta' mad-dawra taz-zuntier tal-Knisja fir-Rabat, is-Salib tad-Dejma f'Ħal Qormi, l-Istatwa tal-Madonna f'Ħal Balzan u l-Kappella ta' Ċejlu fil-Marsa. "Dawn huma proġetti ta' valur medju li kieku ma jkunx hemm skemi bħal dawn jintelqu u t-tieni nett qed issaħħaħ is-sussidjarjetà tal-kunsilli lokali, tagħtihom id-dritta li jagħżlu huma xi proġett jixtieq li jsir", qal il-Ministru Herrera. Huwa faħħar ix-xogħol siewi li jsir b'mod kontinwu mid-Direttorat tar-Restawr fejn fost affarijiet oħra jieħu ħsieb il-preservazzjoni, ir-restawr u r-rijabilitazzjoni tal-fortifikazzjonijiet storiċi kif ukoll il-konservazzjoni ta' siti storiċi importanti oħra fuq bażi regolari. Il-Perit Ivana Farrugia mid-Direttorat tar-Restawr qalet li l-ewwel fażi tax-xogħlijiet, li se tibda' ix-xahar id-dieħel, tinvolvi riċerka dwar is-siti. "Parti mill-fażi tad-dokumentazzjoni tinvolvi li naraw id-dokumentazzjoni u l-ħsarat li għandhom u nippruvaw insibu dokumenti u ritratti antiki. Ir-restawr mhux dejjem jerġa' jġibha kif kienet għax il-bini jevolvi maż-żmien imma nippruvaw inġibu l-bini lejn l-istat oriġinali tiegħu", żiedet tgħid il-Perit Farrugia. Permezz tal-iskema tar-restawr li qiegħda ssir għas-sitt sena konsekuttiva bbenefikaw 24 kunsill lokali fejn ġew implimentati 29 proġett differenti.